Landelike beveiliging geëis ná toename in Vrystaat-plaasaanvalle(Argieffoto: Lorraine Claasen) Een van die voordele van georganiseerde veiligheidstrukture is dat plaasaanvalle suksesvol afgeweer kan word, soos bewys in die jongste voorval waar die Parr-egpaar Sondag op hul plaas naby Ladybrand in die Vrystaat deur agt verdagtes oorval is. Maroela Media het vroeër berig ŉ skietvoorval het op die plaas buite Tweespruit losgebreek en twee vermeende aanvallers is noodlottig gewond. Jan van Niekerk, provinsiale leier van die VF Plus, het gesê dit is kommerwekkend dat die vermeende aanvallers van die Parr-egpaar as Lesotho-burgers geïdentifiseer is. “Dit dien as bewys dat boere se jarelange noodkrete vir die beveiliging van die Lesotho-grens op dowe ore val,” het Van Niekerk verduidelik. Dít slegs een week na die plaasaanval op Chris Mostert buite Reitz op 15 Junie 2020. ŉ Verdagte is kort daarna naby Orange Farm in hegtenis geneem en beamptes het beslag gelê op ŉ gesteelde R5-vuurwapen. “Behalwe dat hierdie plaasaanvalle kort op mekaar op ŉ ernstige toename op plaasaanvalle in die Vrystaat dui, wek dit verder kommer dat dié aanvallers van buite die provinsie moes reis,” het Van Niekerk bygevoeg. “Die onvoldoende polisiëring van beide provinsiale- en landsgrense te midde van streng reisregulasies, is onverskoonbaar. Poreuse landsgrense stel die burgerlike samelewing en veiligheid van ons boere in gedrang.” Die VF Plus loof die spoedige optrede van alle gemeenskapslede wat bygedra het tot die suksesvolle afwering van beide plaasaanvalle en die inhegtenisneming van aanvallers. Die VF Plus doen opnuut ‘n beroep op landbouers om betrokke te raak by plaaslike veiligheidstrukture en moedig boere aan om hulself binne die raamwerk van die Grondwet te beveilig en te verdedig wanneer hul lewens bedreig word. “Landbouers is van onskatbare waarde vir Suid-Afrika en moet ten alle koste beskerm word,” het hy gesê.